text: Nordjyden slog rødder på Endelave
  02 maj 2011 kl. 16.07
  98-årige Inga Lassen var ikke med til festen på Endelave. Hun får nemlig først sine nye tænder i næste uge. I stedet fik den tidligere nordjyde fint besøg.
  For præcis 74 år siden blev Endelave en gæv nordjyde rigere. Hun slog rødder på øen i Kattegat - og er i dag øens ældste beboer.
  
  Gået i blodet
  Derfor fik hun besøg af regionsrådets formand, Bent Hansen, i anledning af, at Region Midtjylland har tildelt øen årets landsbypris.
  Endelave er gået hende i blodet. Det fortalte hun i flere omgange i løbet af dagen. Først til journalister, bl.a. fra Horsens Folkeblad, og senere til politikerne, som i dag besøgte Endelave.
  
  Følger med
  Fra sin stol i stuen følger Inga Lassen med i livet på øen. Og lysten til at tage del i øens glæder og sorger er der endnu.
  